ღია მმართველობა საქართველოს 2016-2017 წლების სამოქმედო გეგმის შესაძლო ვალდებულებათა აღწერა

# **საჯარო სამსახურის ბიურო:**

1. **ადამიანური რესურსების მართვის ელექტრონული სისტემის (e-HRMS) დანერგვა ადგილობრივი თვითმმართველობის დაწესებულებებში**

ადამიანური რესურსების მართვის ავტომატიზებული სისტემა წარმოადგენს ქვეყნის მასშტაბით საჯარო სექტორში დასაქმებული პერსონალის ერთიან მონაცემთა ბაზას. პროგრამის მიზანია შემუშავებული პოლიტიკისა და სტანდარტების შესაბამისად უზრუნველყოს ადამიანური რესურსების ელექტრონული მართვა. ამასთანავე, გააადვილოს ადამიანური რესურსების მართვის პროცესთან დაკავშირებული რუტინის შესრულება, უზრუნველყოს საბაზისო პროცესების უნიფიცირება (ერთიან სტანდარტში მოქცევა) და დაეხმაროს ორგანიზაციებსა და საჯარო სამსახურის ბიუროს საჯარო სექტორში დასაქმებულთა შესახებ ზუსტი მონაცემების შეგროვებაში. e-HRMS-ის სრულად დანერგვა უზრუნველყოფს სახელმწიფო ორგანიზაციების პერსონალის მართვის ფუნქციის ახალ საფეხურზე გადაყვანას, რაც საჯარო დაწესებულებების მუშაობის ეფექტურობის გაზრდასა და საჯარო სამსახურში ადამიანური რესურსების მართვის სისტემის გამართულად ფუნქციონირებას შეუწყობს ხელს. 2016-2017 წლების განმავლობაში იგეგმება e-HRMS –ის დანერგვა ადგილობრივი თვითმმართველობის ყველა დაწესებულებაში.

1. **თანამდებობის პირთა ქონებრივი დეკლარაციების მონიტორინგის სისტემის დანერგვა**

„საჯარო დაწესებულებაში ინტერესთა შეუთავსებლობისა და კორუფციის შესახებ“ საქართველოს კანონის შესაბამისად, 2017 წლის დასაწყისიდან ბიურო განახორციელებს თანამდებობის პირთა ქონებრივი მდგომარეობის დეკლარაციების მონიტორინგს. მონიტორინგი უნდა განხორციელდეს ყოველწლიურად, დამოუკიდებელი კომისიის მიერ, ცხადი და ობიექტური კრიტერიუმების საფუძველზე შერჩეული, ასევე ელექტრონული სისტემის მიერ შემთხვევითი შერჩევის პრინციპით იდენტიფიცირებული დეკლარაციების მიმართ. რეფორმამდელ პერიოდში აღნიშნული საკითხი კანონმდებლობით არ რეგულირდებოდა, არ არსებობდა რეალური ზემოქმედების ბერკეტები თანამდებობის პირის მიერ გაცხადებული ეკონომიკური ინტერესისა და ქონებრივი მდგომარეობის შესახებ გასაჯაროებული მონაცემების აუდიტისათვის. თანამდებობის პირთა ქონებრივი მდგომარეობის დეკლარაციების მონიტორინგის მიზანია ხელი შეუწყოს თანამდებობის პირთა ანგარიშვალდებულების ხარისხის ამაღლებას და მოახდინოს კორუფციულ სამართალდარღვევათა პრევენცია.

1. **საჯარო სამსახურის შესახებ“ საქართველოს ახალი კანონით გათვალისწინებული ნორმატიული აქტების პროექტების შემუშავება**

* **„საჯარო სამართლის იურიდიული პირის შესახებ“ საქართველოს კანონის პროექტი**

„საჯარო სამართლის იურიდიული პირის შესახებ“ საქართველოს ახალი კანონის შემუშავების წინარე ეტაპზე უნდა განხორციელდეს საჯარო სამართლის იურიდიული პირების კატეგორიზაცია. შედეგად, „საჯარო სამსახურის შესახებ“ საქართველოს კანონის მოქმედების სფეროში მოექცევა სსიპ-ების ნაწილი, რომლებიც ფუნქციურ-სამართლებრივი გაგებით საჯარო მმართველობის განმახორციელებელ სუბიექტებს წარმოადგენენ.

* **„საჯარო დაწესებულებაში შრომის ანაზღაურების შესახებ“ საქართველოს კანონის პროექტი**

შრომის ანაზღაურების მარეგულირებელი კანონის (თანმდევი საკანონმდებლო ცვლილებების პაკეტი სპეციალურ კანონებში) მიზანია, შეიქმნას მკაფიო სამართლებრივი ჩარჩო განსახილველ სფეროში დერეგულაციის დასაძლევად და განისაზღვროს შრომის ანაზღაურების პოლიტიკა, როგორც მისი სამართლიანობისა და საკადრო რესურსების მოტივირების, ასევე, სახელმწიფო ფინანსების ეფექტიანი ხარჯვის თვალსაზრისით. ამისათვის საჭიროა შრომის ანაზღაურების სამართლიანი მექანიზმის შემუშავება სამართლებრივი, ასევე ფინანსური ფაქტორების შესწავლისა და ანალიზის საფუძველზე.

# **შსს-ს არქივი**

1. **საქართველოს შინაგან საქმეთა სამინისტროს არქივში დაცული დოკუმენტების** (საქართველოს სსრ კომუნისტური პარტიის ცენტრალური კომიტეტის არქივის მიმართულებით) ელექტრონული ანბანურ-სახელობითი და თემატური კატალოგების შექმნა;
2. საქართველოს შინაგან საქმეთა სამინისტროს არქივში დაცული დოკუმენტების (საქართველოს სსრ კომუნისტური პარტიის ცენტრალური კომიტეტის არქივის მიმართულებით) ანბანურ-სახელობითი და თემატური კატალოგების **ოფიციალური ვებგვერდის მეშვეობით გამოქვეყნება**;
3. საქართველოს შინაგან საქმეთა სამინისტროს არქივში დაცული დოკუმენტების **სკანირება-დიგიტალიზაციის პროცესის ინტენსიფიკაცია და ცალკეული კატეგორიის მასალების ვებგვერდის საშუალებით ინტერაქცია.**

საქართველოს შინაგან საქმეთა სამინისტროს არქივი, რომელიც დღევანდელი მდგომარეობით მოიცავს უშიშროების კომიტეტის, საბჭოთა მილიციისა და საქართველოს სსრ ცენტრალური კომიტეტის კომუნისტური პარტიის და სხვა პარტიული ორგანოების არქივებს რომელშიც დაცულია XX საუკუნის საქართველოს უახლესი ისტორიია უნიკალური მასალები (ЧК, ВЧК, ЗАК ЧК, ГПУ, ОГПУ, ЗАК ГПУ, НКВД, ЗАК НКВД, МВД, КГБ და ა.შ.), თავისი სპეციფიკიდან გამომდინარე არსებობის უმეტეს პერიოდში წარმოადგენდა ერთ-ერთ ყველაზე რთულად ხელმისაწვდომ უწყებას და მხოლოდ რამდენიმე წლის წინ გახდა შესაძლებელი მისი ეტაპობრივი განსაჯაროება.

ამ კუთხით მნიშვნელოვანია 2014–2015 წლებში, „პარტნიორობა - ღია მმართველობისათვის“ პროგრამის აღებული ვალდებულებების ფარგლებში, უშიშროების კომიტეტის არქივის ნაწილში შექმნილი ელექტრონული ანბანურ-სახელობითი და თემატური ელექტრონული კატალოგების სისტემა, რომლებიც ოფიციალურ ვებ-გვერდზე იქნა განთავსებული, რის შედეგადაც მოქალაქეებს, მეცნიერ-მკვლევარებსა და სხვა დაინტერესებულ პირთ გაუჩნდათ არქივში მათთვის საინტერესო ინფორმაციისა და მასალების არსებობის ON-LINE გადამოწმების ინსტრუმენტი.

2016-2017 წლების OGP ვალდებულებით ნაწილში შსს არქივის მიერ მოიაზრება ზემოაღნიშნული გამოცდილების გაფართოება და პარტიული ორგანოების მასალების მიმართ განვრცობა, თუმცა გამომდინარე დასახელებული დოკუმენტაციის განსაკუთრებით მასშტაბური მოცულობიდან, საკუთარი ძალებით დასახელებულ შუალედში შესაძლებელი იქნება მასალათა საძიებო კატალოგების მხოლოდ 20%-ის გაციფრულება.

გარდა ამისა, აღნიშნულის პარალელურად და მოქალაქეთათვის დამატებითი სერვისების მიწოდების ჭრილში მოიაზრება დიგიტალიზაციასთან დაკავშირებული დამატებითი სამუშაოების განხორციელებაც, რაც ვებ-პორტალის მეშვეობით არა მხოლოდ საძიებო კომპონენტის, არამედ უშუალოდ დაძებნილი დოკუმენტაციის გარკვეული ნაწილის ვიზუალიზაციის საშუალებას მოგვცემს, რის სარეალიზაციოდაც მომავალი 2 წლის განმავლობაში არქივის ძირითად ფონდებთან მიმართებაში

დაგეგმილია:

1. ისტორიული ღირებულებისა და მნიშვნელობის მქონე დოკუმენტაციიდან 10 000 გვერდის ქიმიური დამუშავება და რესტავრაცია;
2. საარქივო მასალის დაშლა, ხელახალი ნუმერაცია, დიგიტალიზაცია (მათ შორის- რესტავრირებულის) და სკანირებული მასალის შესაბამის საქმეებთან მიბმული ფაილის სახით ატვირთვა, ჯამში 200 000 გვერდის ოდენობით.

შედეგად, საქართველოს შინაგან საქმეთა სამინისტროს არქივში კვლავაც გაგრძელდება, როგორც დოკუმენტების დიგიტალიზაციის, თანამედროვე არქიტექტურის მონაცემთა ბაზების ფორმირებისა და სორტირება-კატალოგიზაციის პერმანენტული პროცესი, ასევე გაიზრდება მათი ოფიციალური ვებ-პორტალის მეშვეობით განსაჯაროებისა და ინტერაქციის ინტენსივობა, რაც საბოლოო ჯამში კიდევ უფრო აამაღლებს უწყების ტრანსპარენტულობის ხარისხსა და ხელმისაწვდომსა და მოხერხებულს გახდის არსებულ სერვისებს.

# **სსიპ „112“:**

1. **მობილური აპლიკაცია:**

მიზანია, მოცემული არხის გამოყენებით, გადაუდებელი დახმარების მიღების დროის შემცირება. პროექტის ყველაზე დიდ უპირატესობას წარმოადგენს: ა) ინიციატორს და 112-ის ოპერატორს შორის უმოკლეს დროში კავშირის დამყარება და ბ) ზარის ინიციატორის ადგილმდებარეობის დაუყოვნებლივ განსაზღვრის შესაძლებლობა, რაც გადაუდებელი დახმარების აღმოჩენის პროცესში მოქალაქისთვის სასიცოცხლოდ მნიშვნელოვანია. მობილური აპლიკაციის ფუნქციებია:

* SOS ღილაკი და Silent SOS ღილაკი
* ინიციატორთან ჩეთის ფუნქცია
* ფოტო და ვიდეო ფაილის გაგზავნის ფუნქცია
* ხმოვანი გზავნილის გაგზავნის ფუნქცია
* ვიდეო ზარის განხორციელების ფუნქცია
* ტურისტული მარშრუტის განსაზღვრის ფუნქცია
* საპატრულო პოლიციის და სასწრაფო სამედიცინო დახმარების უახლოესი პუნქტების ლოკაციების განსაზღვრა
* სხვადასხვა სახელმწიფო სერვისების სატელეფონო ცნობარი

1. **დაკავშირების ალტერნატიული არხის - eCall-ის დანერგვა**

eCall - ეს არის ტექნოლოგიური ინიციატივა ევროკავშირის ფარგლებში. 112 ქმნის ცენტრთან დაკავშირების ახალ არხს. კერძოდ, დაკავშირების ამგვარი არხის საშუალებით, ახალი თაობის ავტომობილები, რომლებიც აღჭურვილნი არიან თანამედროვე სისტემით, ავტოსაგზაო შემთხვევისას შეძლებენ 112-ის ქოლ-ცენტრში განგაშის სიგნალის გამოგზავნას ავტომატურ ან მანუალურ რეჟიმში (უნდა აღინიშნოს, რომ 112-ის ვალდებულება შეოიფარგლება პროგრამული უზრუნველყოფის შექმნით, რომელიც შესაძლებელს გახდის ასეთი სიგნალი შეუფერხებლად მიეწოდოს ცენტრს). დაკავშირებისას, ის ძირითადი მონაცემები აისახება 112-ში, რომელიც შემთხვევის იდენტიფიცირებისთვის და ლოკაციის დადგენისთვის საჭირო ინფორმაციას შეიცავს (მაგ: ავტომანქანის ფერი, მარკა და სხვა). ამასთან, არსებობს ინიციატორსა და ოპერატორს შორის ხმოვანი ზარით კონტაქტის საშუალება, რაც ქმნის ავტოსაგზაო შემთხვევასთან დაკავშირებული სხვადასხვა დეტალის დაზუსტების შესაძლებლობას.

1. **112-ის ალტერნატიული ცენტრი რუსთავში**

2016 წელს, დაგეგმილია ალტერნატიული ცენტრის მშენებლობა ქ.რუსთავში. შენობის შექმნის საჭიროება განპირობებულია ძირითადად ორი მიმართულებით - როგორც მომსახურების უწყვეტობის და უსაფრთხოების უზრუნველყოფის, ისე დაზღვევის მექანიზმის აუცილებლობით.

შსს სსიპ 112 წარმოადგენს სტრატეგიული მნიშვნელობის ობიექტს, ვინაიდან იგი არის, ქვეყნის მასშტაბით მოქმედი, გადაუდებელი დახმარების შესახებ შეტყობინებების მიღების ერთადერთი პირველადი წყარო. ცენტრი ყოველწამიერად იღებს გადაუდებელი დახმარების საჭიროების შესახებ ზარებს სრულიად საქართველოდან (დღე-ღამის განმავლობაში საშუალოდ 21 000 ზარი), შესაბამისად მისი გამართული და უწყვეტი ფუნქციონირება სახელმწიფოსთვის მნიშვნელოვანია.

ორივე ცენტრი (როგორც თბილისში, ისე რუსთავში არსებული) იმუშავებს პარალელურ რეჟიმში, თუმცა საჭიროების შემთხვევაში, წარმოადგენს დაზღვევის მნიშვნელოვან მექანიზმს. ქვეყანაში საგანგებო მდგომარეობის ან სიტუაციის არსებობის შემთხვევაში, სტიქიური უბედურებების ან სხვა მსგავსი გარემოებების დადგომისას, დიდია შენობის ფიზიკური განადგურების, ან მისი კონსტრუქციული მდგრადობის რღვევის ალბათობა. შესაბამისად, ალტერნატიული ცენტრის არსებობა გამორიცხავს ცენტრის საქმიანობის შეფერხებას და უზრუნველყოფს გადაუდებელი დახმარების შესახებ შეტყობინებების უწყვეტ რეჟიმში მიღების პროცესს.

# **ფინანსთა სამინისტრო**

**საბიუჯეტო პროცესთან დაკავშირებით საზოგადოების ინფორმირების ეფექტური მექანიზმის ჩამოყალიბება**

აღნიშნული ვალდებულების ფარგლებში ბიუჯეტის პროექტის საჯარო განხილვები მოეწყობა ქ. თბილისსა და რეგიონებში. გარდა ამისა მომზადდება და საქართველოს ფინანსთა სამინისტროს ვებ-გვერდზე განთავსდება მოქალაქის გზამკვლევი.

# **ფინანსთა სამინისტროს საფინანსო ანალიტიკური სამსახური**

1. **eTreasury - სახელმწიფო ხაზინის მომსახურების ელექტრონული სისტემის მოდერნიზება/განვითარება**

|  |
| --- |
| 1. **eBudget - ბიუჯეტის მართვის ელექტრონული სისტემის მოდერნიზება/განვითარება** |
| 1. **eDMS - სახელმწიფო ვალის და საინვესტიციო პროექტების მართვის სისტემის მოდერნიზება/განვითარება** |
| 1. **eHRMS - ადამიანური რესურსების მართვის ავტომატიზებული სისტემის**   **მოდერნიზება/განვითარება** |
| 1. **eAuction ელექტრონული აუქციონის სისტემის და eShop ონლაინ მაღაზიის**   **ფართომასშტაბიანი გამოყენება** |
| 1. **RS.ge სერვისების მოდერნიზება/განვითარება** |

# **სახელმწიფო სერვისების განვითარების სააგენტო**

1. **პირადობის ელექტრონული მოწმობის ფუნქციონალური დახვეწა**

ელექტრონული პირადობის მოწმობის მაქსიმალური უსაფრთხოების უზრუნველყოფის მიზნით, ავთენტიფიკაციის და ციფრული ხელმოწერის გამოყენებისას, საჭიროა ფარული PIN კოდები, რომელიც გაიცემა პირადობის მოწმობასთან ერთად, დალუქული კონვერტით.

არსებით პრობლემას წარმოადგენს ის გარემოება, რომ კონვერტში მოთავსებული დოკუმენტის (PIN კოდის) აღდგენა შეუძლებელია დაკარგვის შემთხვევაში. ეს თავის მხრივ წარმოქმნის პრობლემებს, რადგან ელექტრონული პირადობის მოწმობების მფლობელების უმეტესობა კარგავს PIN კოდის კონვერტებს. როგორც წესი, ეს იმითაა განპირობებული რომ ქვეყანაში ამ ეტაპზე ნაკლებადაა პირადობის ელექტრონულ მოწმობაზე დაფუძნებული სერვისები.

სააგენტოს მიზანია, მოხდეს ამ პრობლემის გადაწყვეტა და მოქალაქეებს მიეცეთ საშუალება, მიიღონ ახალი PIN კოდები პირადობის მოწმობის გამოცვლის საჭიროების გარეშე.

გარდა ამისა, აღნიშნული სერვისების ფარგლებში სააგენტო გეგმავს პირადობის დამადასტურებელი მოწმობის დატვირთვას ერთი მხრივ უსაფრთხოების ახალი მექანიზმებით და, მეორე მხრივ, მისი გამოყენების ტექნიკური ასპექტების მნიშვნელოვან გაადვილებას.

1. **სამოქალაქო აქტების ელექტრონულ ფორმატში გადაყვანა**

ამჟამად, დაახლოებითი რაოდენობა იმ სამოქალაქო აქტებისა, რომლებიც დაცულია სახელმწიფო სერვისების განვითარების სააგენტოში, შეადგენს 14,862,814 (აქედან 9, 844 785 სამოქალაქო აქტი ჯერ კიდევ დასამუშავებელია), მათ შორის არის დაბადების, გარდაცვალების, ქორწინების, განქორწინების, საკუთრების, სახელის შეცვლის (მათ შორის სახელის, გვარის და მამის სახელის) და შვილად აყვანის სამოქალაქო აქტები. სახელმწიფო სერვისების განვითარების სააგენტო აქტიურად მუშაობს იმ ინოვაციურ ტექნოლოგიურ მიდგომებზე, რომლებიც ამ ჩანაწერების დაცულობისა და ხელმისაწვდომობისკენ არის მიმართული. პირველ რიგში კი, ეს სამუშაოები მათ დიგიტალიზაციასა და ციფრულ ფორმატში გადაყვანას გულისხმობს.

2016-2017 წლების განმავლობაში დაგეგმილია 1,000,000 სამოქალაქო აქტის ციფრულ ფორმატში გადაყვანა, რაც მნიშვნელოვნად გააუმჯობესებს სახელმწიფო სერვისების განვითარების სააგენტოს ერთიანი მონაცემთა ბაზის ფუნქციონალურობას და ხელს შეუწყობს როგორც დოკუმენტების სიზუსტესა და სანდოობას, ასევე მათ შინაარსს.

1. **გემების რეგისტრაციის და სერტიფიცირების ელექტრონული სისტემის შექმნა (გემების სახელმწიფო ელექტრონული რეესტრი)**

საქართველოს როგორც საზღვაო ქვეყნის ერთ-ერთ მთავარ გამოწვევას წარმოადგენს საქართველოს გემების სახელმწიფო რეესტრის საერთაშორისო სტანდარტებთან შესაბამისობაში მოყვანა, ახალი გემების მოზიდვა და გემების საშუალო ასაკის შემცირება.

სახელმწიფო სერვისების განვითარების სააგენტო, საზღვაო ტრანსპორტის სააგენტოსთან თანამშრომლობით, ახორციელებს გემების რეგისტრაციის და სერტიფიცირების ელექტრონული სისტემის შექმნის პროექტს, რომლის მიზანია საქართველოს გემების ელექტრონული სისტემის შექმნა და მოდერნიზაცია, გადაწყვეტილების მიღების ეფექტური ადმინისტრირების კუთხით.

საქართველოს დროშის ქვეშ მცურავი გემების მონაცემთა ელექტრონული ბაზის შექმნა ითვალისწინებს დარეგისტრირებული გემების შესახებ მონაცემებზე ონლაინ წვდომას, რის საშუალებითაც ხელმისაწვდომი იქნება ინფორმაცია საქართველოს გემების სახელმწიფო რეესტრში დარეგისტრირებულ ყველა გემზე, მათზე გაცემულ მოწმობებზე, ინსპექციების შედეგებზე. გარდა ამისა გაუმჯობესდება კონტროლი სააგენტოს მიერ გაცემულ ნებართვებსა თუ გამონაკლისებზე.

აღსანიშნავია, რომ მონაცემთა ბაზის საშუალებით დაინერგება ელექტრონული სარეგისტრაციო მოწმობები. ამ სახის მოწმობების სისტემაზე გადასვლით შესაძლებელი გახდება სააგენტოს ვებ-გვერდიდან დროშის მოწმობების დამოწმება (ონლაინ ვერიფიკაცია). მაგ: სხვადასხვა ქვეყნის ნავსადგურის სახელმწიფო კონტროლის ინსპექციის დროს, ინსპექტორს საშუალება ექნება განახორციელოს გემზე არსებული სერტიფიკატების ონლაინ ვერიფიკაცია. აღნიშნული ფუნქცია ამცირებს გაყალბების რისკს, ნავსადგურის სახელმწიფო კონტროლის მიერ სერტიფიკატის გადამოწმების დროს.

# **სსიპ საქართველოს ეროვნული არქივი**

1. **სახელმწიფო ღონისძიებათა არქივი (Event Archive)**

ღონისძიებების არქივი წარმოადგენს ეროვნული არქივის ვებ პორტალს, რომელიც მიზნად ისახავს სახელმწიფო უწყებების მიერ განხორციელებული მნიშვნელოვანი ღონისძიების შესახებ ვიზუალური ინფორმაციის თავმოყრას ერთ ვებ-გვერდზე.

ინფორმაციის წყარო იქნება როგორც ცენტრალური ხელისუფლების, ასევე ადგილობრივი თვითმართველობის ორგანოები.

რეგისტრირებული უწყებების მიერ დაგეგმილი და განხორციელებული, მნიშვნელოვანი ღონისძიებების შესახებ ინფორმაცია გამოქვეყნება ქართულ და ინგლისურ ენებზე.

პორტალზე იმოქმედებს ინფორმაციის გამოქვენების ორ დონიანი მექანიზმი:

* დაგეგმილ ღონისძიებათა ანონსი
* განხორციელებულ ღონისძიებათა კატალოგი

დაგეგმილ ღონისძიებათა ანონსი წარმოადგენს სახელმწიფო უწყებების მიერ დაგეგმილი მნიშვნელოვანი ღონისძიებების ერთგვარ კალენდარს. მოქალაქეებს თუ სხვა ნებისმიერ დაინტერესებულ პირს შეეძლება გაეცნოს და თვალყური ადევნოს დაგეგმილ აქტივობებს.

განხორციელებულ ღონისძიებათა კატალოგი მოიცავს ქვეყანაში განხორციელებული მნიშვნელოვანი ღონისძიებების ჩამონათვალს, მათ აღწერას საარქივო წესების მიხედვით და ამსახველ ფოტო და ვიდო დოკუმენტებს. მოწოდებული დოკუმენტების დაცვა მოხდება შესაბამის ცენტრალურ არქივებში საარქივო ერთეულის სახით.

პორტალზე ინფორმაციის სორტირება შესაძლებელი იქნება გეოგრაფიული მონაცემების, უწყებების, თარიღების, ღონისძიებაში მონაწილე პირების თუ სხვა პარამეტრების მიხედვით.

კატალოგში ღონისძიებები ნაჩვენები იქნება მათთან დაკავშირებული სხვა ღონისძიებებთან თუ ეროვნულ არქივში დაცული სხვა დოკუმენტებთან ერთად. აღნიშნული კორელაცია მეტად გამოაჩენს ღონისძიებების კონტექსტს და უფრო საინტერესოს გახდის კატალოგთან მუშაობას.

ღონისძიებათა არქივზე წვდომა ექნება ნებისმიერ დაინტერესებულ პირს ონლაინ რეჟიმში, ყოველგვარი რეგისტრაციის გარეშე. მომხმარებლებს შეეძლებათ გაავრცელონ და გამოიწერონ სასურველი ინფორმაცია. შესაბამისად, პროექტი ხელს შეუწყობს სახელმწოფო უწყებებისა და თვითმმართველი ორგანოების გამჭვირვალეობას და ანგარიშვალდებულებას.

1. **ელექტრონული არქივი (eArchive)**

სახელმწიფო უწყებებში ელექტრონული საქმისწარმოების დანერგვა და ზოგადად ელექტრონული მმართველობის განვითარება ცვლის საარქივო დოკუმენტების არამხოლოდ ფორმატს (ქაღალდისფუძიდან ელექტრონულ მატარებელზე), არამედ დოკუმენტების:

* შექმნის პროცედურას;
* ანოტირების სტანდარტებს;
* მოკრების შესაძლებლობებს;
* ხანგრძლივვადიანი ან მუდმივი შენახვის და დაცვის წესებს;
* ავთენტურობის და ერთიანობის გარანტიის პოლიტიკას;
* გამოყენებადობის უზრუნველყოფას;
* მოძიების და ხელმისაწვდომობის მეთოდებს და ა.შ.

აღნიშნული ცვლილებები წარმოშობს ახალ გამოწვევებს, რომელთა პასუხად საჭიროა ელექტრონული არქივირების შემუშავება და დანერგვა. ელექტრონული არქივირება გახლავთ არქივირების თვისობრივად ახალი მოდელი, რომელიც უზრუნველყოფს:

დოკუმენტების ანოტირების და მოკრების ავტომატიზაციას;

დოკუმენტების მუდმივი ტექნოლოგიურ მონიტორინგსა და მიგრაციას;

ელექტრონული დოკუმენტების მუდმივ უსაფრთხო და ავთენტურ დაცვას;

საარქივო დოკუმენტების მომხმარებელზე მორგებული მეთოდებით ხელმისაწვდომობას საჭიროებისამებრ და ა.შ.

აღნიშნული სისტემა უზრუნველყოფს ეროვნული ღირებულების მქონე ელექტრონული დოკუმენტების არამხოლოდ ეფექტურ მოკრებას, სისტემატიზაციას და ავთენტურ შენახვას, არამედ მათდამი ხელმისაწვდომობის და გამოყენებადობის შენარჩუნებას ხანგრძლივი დროით, რაც მნიშვნელოვანია ქვეყნის ანგარიშვალდებულების კუთხით.

1. **გენეალოგიის კვლევის სისტემა (Genealogy Archive)**

გენეალოგიის კვლევის სისტემა წარმოადგენს ვებპორტალს, რომელიც საშუალებას მისცემს ნებისმიერ მოქალაქეს მიიღოს სრული ინფორმაცია მისთვის საინტერესო გვარის ან რომელიმე კონკრეტული პირის წინაპრების ისტორიის შესახებ.

პორტალზე გენეალოგიური მონაცემების დაგროვება განხორციელდება შემდეგი გზით:

* ეროვნული არქივის თანამშრომლების მიერ ეროვნულ არქივში დაცული დოკუმენტებიდან გენეალოგიური მონაცემების აღრიცხვის გზით;
* მკვლევართა მიერ ეროვნულ არქივში დაცული სხვადასხვა დოკუმენტების დამუშავების შედეგად მოგროვილი გენეალოგიური მონაცემების აღრიცხვის გზით;
* გარე მომხმარებვლების მიერ საკუთარი გვარის ისტორიის შესახებ კერძო არქივის შექმნის გზით.

აღნიშნული პორტალი შექმნის ეროვნულ არქივსა და მკვლევარებს შორის ურთიერთთანამშრომლობის მნიშვნელოვანს მექანიზმს, სადაც ყოველი მკვლევარი ჩართული იქნება საარქივო სამეცნიერო საქმიანობაში გენეალოგიის კვლევის კითხით.

1. **არქივის საინფორმაციო სისტემა (AIS)**

არქივის საინფორმაციო სისტემა მოიცავს შემდეგ მიმართულებებს:

* მკლევართა მომსახურების სისტემა;
* საცნობარო მომსახურების სისტემა.

მკვლევართა მომსახურების სისტემა წარმოადგენს ერთიან პორტალს, სადაც მკვლევარებს დისტანციურად შეეძლებათ:

* გაიარონ რეგისტრაცია;
* დაჯავშნონ ადგილი სამკითხველო დარბაზში;
* შეუკვეთონ ან დააბრუნონ საარქივო საქმეები;
* წვდომა ქონდეთ სხვადასხვა საარქივო კატალოგებთან;
* შეუკვეთონ სხვადასხვა საარქივო სერვისები და ა.შ.

საცნობარო მომსახურების სისტემა საშუალებას იძლევა მოქალააქეებისათვის დაარეგისტრირონ განცხადებები და მიიღონ საარქივო ცნობები შესაბამისი ვებპორტალის საშუალებით.

ზემოთ აღნიშნული ფუნქციები მოქალაქეებს ამჟამად შეუძლიათ განახორციელონ მხოლოდ ადგილზე მოსვლის შემთხვევაში, ხოლო AIS პორტალის საშუალებით ამის შესრულება შეეძლებათ ასევე ონლაინ რეჟიმში.

აღნიშნული სისტემა გაამარტივებს მოქალაქეთა მომსახურებას და მათ საარქივო დოკუმენტებისადმი თუ სერვისებისადმი ხელმისაწვდომობას.

# **იუსტიციის სახლი**

**1. შეზღუდული შესაძლებლობების მქონე პირების მოთხოვნებზე იუსტიციის სახლის ფილიალების ადაპტირება**

ღია მმართველობის პარტნიორობის ფარგლებში 2014-2015 წლების სამოქმედო გეგმით წარმატებით განხორციელებული ვალდებულების „მომხმარებლის ხმის“ მეშვეობით შესაძლებელი გახდა ახალ პროექტზე - „შეზღუდული შესაძლებლობების მქონე პირების მოთხოვნებზე იუსტიციის სახლის ფილიალების ადაპტირება“ - მუშაობის დაწყება. კერძოდ, 2015 წლის ნოემბრის თვეში მომხმარებლის ხმის პროექტის ფარგლებში შემოვიდა აპლიკაცია შეზღუდული შესაძლებლობების მქონე პირის მიერ. აღნიშნული აპლიკაციის შინაარსი შეეხებოდა შეზღუდული შესაძლებლობების მქონე პირებთან ქცევის შესახებ იუსტიციის სახლის ოპერატორების ცნობიერების ამაღლებისა და იუსტიციის სახლის ფილიალების შშპ პირების მოთხოვნებზე ადაპტირების რეკომენდაციას.

დღესდღეობით, იუსტიციის სახლის ინფრასტრუქტურა არ აკმაყოფილებს იმ სტანდარტებს, რომელიც აუცილებელია შეზღუდული შესაძლებლობების მქონე პირების შეუფერხებლად გადაადგილებისა და მათ მიერ მომსახურების მიღებისათვის. შესაბამისად, იუსტიციის სახლმა აქტიურად დაიწყო მუშაობა ფილიალებში შეზღუდული შესაძლებლობების მქონე პირებისთვის ადეკვატური გარემოს შექმნაზე.

იუსტიციის სახლის ფილიალებში შშმ პირებისთვის ადეკვატური გარემოს შექმნაში იგულისხმება უსინათლო და მცირემხედველი პირებისთვის სპეციალური ნავიგაციის შექმნა მომსახურების დარბაზში; ფიზიკური შეზღუდული შესაძლებლობების მქონე პირების მიერ შეუფერხებლად მომსახურების მიღებისთვის წინა ხაზის ოპერატორების შესაბამისი სამუშაო მაგიდებით (ამ ეტაპზე იუსტიციის სახლის ფილიალებში სწრაფი მომსახურების სივრცისა და სალაროების ოპერატორებთან განთავსებულია მაღალი სამუშაო მაგიდები, რაც ეტლით მოსარგებლე პირებისთვის მოუხერხებელია და შეუძლიებელია მათ მიერ მომსახურების მიღება) უზრუნველყოფა; სმენის არმქონე ან/და მეტყველების შეფერხების მქონე პირებისთვის ჟესტური ენის თარჯიმანის აყვანა; გონებრივი შეზღუდული შესაძლებლობების მქონე პირებისთვის მომსახურების დარბაზში პიქტოგრამების განთავსება ფილიალში და ა.შ. ამასთან მნიშვნელოვანია იუსტიციის სახლის ოპერატორების დატრენინგება შეზღუდული შესაძლებლობების მქონე პირებთან კომუნიკაციისთვის საჭირო ტერმინოლოგიასა და ეტიკეტის შესახებ.

იუსტიციის სახლი გეგმავს, რომ 2018 წლის დასაწყისში შეზღუდული შესაძლებლობების მქონე პირების მოთხოვნები სრულად იყოს დაკმაყოფილებული და მათ შეუფერხებლად შეძლონ როგორც იუსტიციის სახლის ფილიალებში გადაადგილება, ასევე მომსახურების მიღება.

**2. მომხმარებლის ხმის პროექტის ფარგლებში ონლაინ აპლიკაციის შექმნა**

პროექტი მომხმარებლის ხმა გულისხმობს მომხმარებლის უკუკავშირის დაფიქსირებას იუსტიციის სახლის სერვისებზე, მომსახურების არსებულ პროცედურებზე, თანამშრომელთა მომსახურების ხარისხზე და ა.შ. აღნიშნული პროექტის საშუალებით იუსტიციის სახლის მომხმარებლები თავად არიან ჩართული სახელმწიფო სერვისის გაუმჯობესებაში.

იუსტიციის სახლში ნებისმიერ მომხმარებელს აქვს საშუალება, გამოხატოს საკუთარი მოსაზრება იუსტიციის სახლში წარმოქმნილი უკმაყოფილების, სირთულის, შეფერხების შესახებ. დაფიქსირებულ მოსაზრებას წინასწარ განსაზღვრულ ვადებში განიხილავს კომპეტენტური დეპარტამენტი (ამ ეტაპზე იუსტიციის სახლის ხარისხის მართვის დეპარტამენტი). ხარისხის მართვის დეპარტამენტი ყველა აპლიკაციას აღრიცხავს ერთიან პროგრამაში მომხმარებლის მიერ შევსებულ აპლიკაციაზე არსებული უნიკალური კოდის საშუალებით. მოცემული პროგრამიდანვე ხარისხის მართვის დეპარტამენტის მიერ მისამართდება სხვადასხვა პასუხისმგებელ პირთან (იუსტიციის სახლის ადმინისტრაციის თანამშრომლები) აპლიკაციის შინაარსის მიხედვით. პასუხისმგებელი პირი კი წინასწარ განსაზღვულ ვადაში შესაბამის რეაგირებას ახდენს მიღებულ უკუკავშირზე.

დღესდღეობით მომხმარებლებს თავისი უკუკავშირის დაფიქსირება იუსტიციის სახლის ფილიალებში განთავსებულ სპეციალურ ყუთებთან აპლიკაციის შევსებით და იუსტიციის სახლის ერთიან სატელეფონო მომსახურების სამსახურში ზარის განხორციელებით შეუძლიათ.

იუსტიციის სახლი გეგმავს ონლაინ აპლიკაციის შექმნას, რომლის საშუალებით მომხმარებლებს 2018 წლიდან ელექტრონულად შეეძლებათ თავისი მოსაზრების დაფიქსირება იუსტიციის სახლში მიმდინარე პროცესებზე. ონლაინ რეჟიმში დაფიქსირებული უკუკავშირი ავტომატურად აღირიცხება მომხმარებლის ხმის პროექტისთვის შექმნილ პროგრამაში, რაც მასზე დაუყოვნებლივ რეაგირების ალბათობას ზრდის.

# **უზენაესი სასამართლო**

1. უზენაესი სასამართლო ითვალისწინებს რა დამოუკიდებელი ექსპერტების რეკომენდაციებს სატელეფონო საუბრის ფარული მოსმენების მონაცემებთან დაკავშირებით, 2016-2017 წლის სამოქმედო გეგმით იღებს ვალდებულებას აღნიშნულ საკითხზე **ინფორმაცია გამოქვეყნდეს დანაშაულთა დიფერენცირებისა და გეოგრაფიული არეალის მიხედვით**.

ინფორმაციის უფრო მეტი ხელმისაწვდომობის მიზნით უზენაესი სასამართლოს ვებგვერდზე აღნიშნული სტატისტიკური მონაცემები **გამოქვეყნდება დამუშავებად ფორმატში** (,,Excel”-ის ცხრილების სახით).

**განხორციელების ვადა: 2017 წლის 20 იანვარი**

2. სასამართლო, აგრეთვე, მზადაა განახორციელოს ღონისძიებები საჯარო მომსახურების გაუმჯობესებისა და საზოგადოებრივი ჩართულობის გაზრდის გამოწვევების კუთხით. მოქალაქეთათვის ცნობიერების ამაღლების მიზნით, რეფორმის მე-3 ტალღის ფარგლებში **საკანონმდებლო აქტებში განხორციელებულ მნიშვნელოვან ცვლილებებთან დაკავშირებით მომზადდება საინფორმაციო ბარათები და ცნობარები**; გარდა ამისა, სასამართლოში მიმდინარე პროცესების, მნიშვნელოვანი სამართლებრივი ინსტიტუტების და ცნებების შესახებ ცნობიერების ამაღლების მიზნით, **მასობრივი ინფორმაციის საშუალების წარმომადგენელთათვის მოეწყობა სამუშაო შეხვედრები**.

**განხორციელების ვადა: 2016 წლის ნოემბერი.**

3. უზენაესი სასამართლოს თავმჯდომარის ბრძანებით შექმნილი სამუშაო ჯგუფი მუშაობს ერთიანი სტანდარტის შექმნაზე საერთო სასამართლოებში **გადაწყვეტილებების ხელმისაწვდომობის მიზნით წესების დადგენის თაობაზე**. შემუშავებული პროექტი წარედგინება იუსტიციის უმაღლეს საბჭოს დასამტკიცებლად.

**განხორციელების ვადა: 2016 წლის ივნისი**

1. საჯარო მომსახურების გაუმჯობესების მიზნით, უზენაესი სასამართლო შეიმუშავებს **სასამართლო გადაწყვეტილებების დასაბუთებულობის მეთოდოლოგიას, კრიტერიუმებსა და სტანდარტებს**, რაც ხელს შეუწყობს ეფექტიანი მართლმსაჯულების განხორციელებას;
2. საერთო სასამართლოების მიერ ადამიანის უფლებათა ევროპული კონვენციისა და მის საფუძველზე შექმნილი პრეცედენტული სამართლის გამოყენების ხელშესაწყობად, უზენაესი სასამართლო უზრუნველყოფს **ევროპული სასამართლოს გადაწყვეტილებების ქართულ ენაზე თარგმნას და შემდგომ აღნიშნული გადაწყვეტილებების განთავსებას ელექტრონულ ბაზებზე**, რომელიც ხელმისაწვდომია ყველა დაინტერესებული პირისთვის; უზენაესი სასამართლო, აგრეთვე, გამოსცემს **ადამიანის უფლებების ევროპული სასამართლოს პრაქტიკის თაობაზე სახელმძღვანელოებს**, რაც მიზნად ისახავს ქვეყანაში მართლმსაჯულების ხარისხის ამაღლებას.

**განხორციელების ვადა: 2017 წლის დეკემბერი.**